**שבת נחמו: אחים, בארץ שריפה! / הרב אלישע וולפין**

חברים יקרים,

אוי לנו!

איכה קרה הדבר הזה?

השבת הזאת היא שבת נחמו. "נחמו נחמו עמי", אמר הנביא ישעיהו, בהפטרה שקוראים בשבת המנחמת שאחרי תשעה באב.

השבת הזאת היא פרשת "ואתחנן" – גם אותה תמיד קוראים אחרי תשעה באב. משה מתחנן בפני אלוהים שייתן לו להיכנס אל הארץ, ואלוהים אומר לו "לא" מהדהד, ו"אל תעלה שוב את העניין"!

היום ט"ו באב, יום איחוי השברים והקרעים בין שבטי ישראל, ושיקומו של שבט בנימין מכמעט חורבן, והחזרתו אל "משפחת השבטים".

אני לא מרגיש היום **נחמה**.

אני לא בטוח שאני יודע היום איך ועל מה **להתחנן**.

אני לא בטוח היום בכלל איך **לאחות** את הקרעים בין פלגי העם.

אני כן בטוח שהיום הכתובת על הקיר.

לא אחזור על מנטרות שחוקות, כמו "שנאת חנם" וכו', כי הלב ערל בקרום עבה, ואת האוזניים שלנו כבר כי אפשר לזעזע יותר.

ככה בדיוק התפוררנו בעבר, פעם אחר פעם אחר פעם: להבה שבאה מתוכנו פנימה וכילתה את כל מה שבנינו כאן בעמל רב. זה תמיד מתחיל מניצוצות קטנים ומוארים של התלהבות תמימה, ואז מגיעים היהירות, שיכרון החושים, ובעקבותיהם גם הכוחניות. אבל בעיקר בעיקר מגיע שלב אובדן הענווה, שכל כך הכרחית לשמירה על ניצוצות האור קטנים של תום והארה. והניצוץ הופך לגפרור הזוי (שכולם קוראים לו "שוליים"), והגפרור השולי מדליק את הלפיד הנורא שבא ושורף את הכול.

**איך מכבים שרפות של קנאות???**

**איך משיבים את הלהבה לממדים של ניצוץ תם ומאיר???**

**איך מלמדים ענווה, כשמסביב הכול בוטה ומתלהם???**

**איך מרככים את הקרום הקשה שעוטף את חיינו, ומגיעים אל הלב הרך שבוודאי בוודאי נמצא שם מתחת???**

**איך מרבים אהבה במרחב של שנאה וקנאות???**

**ובעיקר, איך הופכים להיות חלק מהפתרון ולא עוד דלק בשירות הקיצוניות???**

**כרגע, אני ממש לא יודע.**

**אני באמת לא יודע.**

אני לא מאמין בפתרונות של הטפה. לפעמים צריך להטיף, אבל הטפה היא כבר סימן של ייאוש, של ניסיון לא מוצלח להבקיע בכוח את קרום האטימות וקרום האטימות עמיד להטפות.

אני לא מאמין ביצירת מאזן אימה והרתעה. צריך להרתיע, ללא ספק, אבל מי שהחליט למות על קידוש הטירוף, ועל הדרך להחריב את עולמו של הקדוש ברוך הוא ואת כל ברואיו, לא יירתע מכלום, ולנו הרי אין מספיק אימה שתאזן את עוצמות האימה של קנאי ישראל.

אני לא מאמין בהפגנות ענק. כן, צריך להפגין ולנאום בכיכרות, ולזעוק את כל הסיסמאות הנכונות, אבל אדרנלין המוני מעולם לא שטף את השנאה מהרחובות. לפעמים הוא אפילו ליבה אותה.

צר לי, אבל אני כבר לא מאמין בשיעורי מחנך/ת בבתי הספר של ילדינו. ברור, צריך לדבר על זה בכיתות וצריך לחנך, אבל מילים שלא יוצאות מהלב לא נכנסות אל הלב. מה שבא כתוב וארוז יפה בערכה חינוכית, מתאים רק למי שמבקש להשקיט את המצפון, שהנה, עשינו משהו: תקצבנו, כתבנו, ארזנו, הפצנו... עשינו וי.

אני יודע שאין קיצורי דרך: לא גל מעצרים, לא הפגנות המוניות, ולא ערכות למחנך.

אני יודע שמשחר ההיסטוריה הקבוצות האלימות – גם הקטנות שבהן – תמיד הצליחו להשליט את אימתם על סדר היום של הרוב הדומם והשוחר טוב.

אני יודע שלהכות שנאה בשנאה רק מלבה את להבות השנאה.

אבל יש משהו אחד שאני יודע בוודאות, למרות שהוא לא פופולרי.

אני יודע שאני **לא** יכול לתקן את העולם, אני גם לא בטוח שזה תפקידי/נו. אם בכלל לתקן, הרי שאני יכול לתקן רק את עצמי. להתחיל בי, פנימה. לא מתוך התעסקות עצמית אובססיבית, אלא מתוך העיקרון שאני מאמין בו בכל לבי ובכל מעודי, שמה שלמטה הוא השתקפות של מה שלמעלה, ומה שבחוץ הוא השתקפות מלאה של מה שבפנים. לתקן את הבחוץ בלי לתקן את השבר והשנאה והבוז והפחד שרוחשים בתוכי, זה כמו לשים פלסטר על גידול סרטני.

ההמנון של מדינת ישראל מתחיל במילים "כל עוד בנפש, פנימה", וממשיך ב"עוד לא אבדה תקוותנו".

גדולי האומה שלנו עוד היו מחוברים למידה של ענווה. הם ידעו שהתיקון הוא תיקון הנפש פנימה.

כוחות המשטרה והביטחון יעשו את שלהם – וזה מעולה.

שוחרי ההפגנות יצאו לכיכרות – וטוב שכך.

משרד החינוך יוציא "חוזר מנכ"ל" לכל המחנכים לתחילת שנת הלימודים – וזה מבורך.

אבל הדבר העיקרי שיביא לשינוי מהותי, הוא מבט פנימה. מצד אחד, אין יותר מקום לזריקת אחריות, מצד שני, איש אינו פטור מעבודת התיקון הפנימית:

לזהות את הקנאי הזה שבתוכנו, כי בכל אדם יש קנאי.

לפגוש את הפחדן שבפנים, שיודע להצית להבות בחושך ומיד לברוח.

ובעיקר בעיקר – להכיר את הפוסל שבתוכנו, זה שפוסל את האחר, את דרכו, את נטיותיו, את אמונותיו ואת דתו. כי הפוסל תמיד במומו פוסל.

לפעמים הכל צריך לבעור כדי שנתעורר. אבל בדרך כל​ל אנחנו לא מתעוררים ממש, רק פוקחים חצי אין מנומנמת לכמה ימים ושבים לישון שנת ישרים.

יש לי תחושה שכדאי לפקוח את העין וחצי הנותרות, ולהתבונן היטב. להתבונן פנימה, כמובן: לזהות את כל המטורפים הללו שבתוכנו. מי שמוכן לעשות את העבודה ורק מחכה להנחיות, אז הנה כמה על קצה המזלג: אפשר להתחיל בלדבר אתם. השדונים הללו כבר שנים מחכים. אפשר לומר להם שלום. ואז לשאול את השאלה הכי מתבקשת: ממה אתם כל כך מפחדים? ולהמתין לתשובה. לתת לכל מה שעולה לעלות. בודאי לא לבטל. רק להקשיב בחמלה. תופתעו ממה שתשמעו.

**בפרשת "ואתחנן" מופיע הפסוק "שמע ישראל, ה' אלוהינו, ה' אחד". הכל אחד, ואת זה צריך לשמוע.**

ולא, זה לא במקום כל שאר הדברים שצריכים לעשות "בחוץ" – המשטרה ומשרד החינוך – נאחל להם שהם "יתקנו אותם" – את הרעים הללו. אבל גם לנו יש עבודה לעשות: לנצל את הכתובת שעל הקיר, ולהבין שזו כתובת שנחרטה על קירות ליבנו. לצאת מחוסר האונים ולהביט פנימה. לאחות את הקרעים, לרכך, להרגיע, לחבק.

כל עוד בנפש פנימה, נפש יהודי הומיה.

עוד לא אבדה תקוותנו.

לכן, בכל זאת ואף על פי כן, חג אהבה שמח ושבת שלום,

אלישע